
A ZSKF pályakövető modellje - szociológus szemmel

Az elmúlt évtizedek során az európai országokban a posztindusztriális társadalmak kialakulása figyelhető meg, melynek főbb tendenciái a következők (U. Beck, J. Zinnecker, F. Fukuyama és mások nyomán): tovább fejlődött az „intenzív tömegfogyasztás” rendszere, kialakultak a „szolgáltatói társadalmak”, megjelent a „tömeges flexibilis alulfoglalkoztatottság”, munkahelyek milliói szűntek meg. Mindezekkel és az „információs társadalmak” kialakulásával szoros összefüggésben figyelhető meg „a felsőoktatás expanziója”. A csökkenő munkalehetőségek következtében a frissen végzettek életét hosszú ideig a tanulás és a munka „életvilága közötti lavírozás” tölti ki („posztadoleszcens jelenségek”), ugyanakkor a munkaerőpiacon egyszerre jelenik meg bizonyos területeken a „mennyiségi túlkínálat” és a „minőségi hiány”, melynek legfőbb okai a gazdaság és a felsőoktatás közötti „kommunikációs anomáliák”. A cél tehát nem más, mint a kommunikáció, az információcsere javítása, s ennek egyik leghatékonyabb eszköze a diplomás pályakövetés.
A 2005. évi „Felsőoktatási törvény” kötelezően előírja minden egyetem, főiskola számára, hogy kövessék nyomon a végzett hallgatóik sorsát: kérdezzék meg őket, hogyan boldogulnak a munka világában. Ezt nevezzük „Diplomás Pályakövető Rendszernek”. A Zsigmond Király Főiskola továbbfejlesztette ezt a bizonyos pályakövetést és kialakította az egyedülálló "Párbeszéd modelljét".
A modell a következő részekből áll:
1. szint „a diplomás pályakövetés”: a hazai sztenderdeknek megfelelő kérdőíves kutatások az aktív és végzett hallgatók körében, helyzetük, elégedettségük és elvárásaik empirikus feltárása érdekében;
2. szint „a kompetenciák vizsgálata”: a sztenderd kutatásokon túl vizsgálja a munkaerő-piaci beváláshoz szükséges kompetenciákat abból a szempontból, hogy milyenek a munkáltatók elvárásai és ezeknek mennyiben felelnek meg a végzettek (kiterjed az aktív és végzett hallgatókra, valamint a munkáltatókra egyaránt);
3. szint a „párbeszéd a kompetenciák nyelvén”: a három kompetencia-vizsgálat eredményeinek visszacsatolása az aktív és a végzett hallgatók, a munkáltatók és az oktatók felé annak érdekében, hogy beinduljanak a „párbeszédek” az oktatók és a hallgatóik, valamint a képzés résztvevői és a munkáltatók között.
A Zsigmond Király Főiskola "Párbeszéd modellje" elősegíti, hogy az aktív és a végzett hallgatók sikeresen megfeleljenek a posztindusztriális társadalmak és a munkaerőpiac radikálisan változó kihívásainak.



